28.7.2023
SK
Úradný vestník Európskej únie
C 267/21 Štvrtok 2. februára 2023
20.
víta dohodu o roamingu za vnútroštátne ceny medzi EÚ a ukrajinskými telekomunikačnými spoločnosťami, ktorú sprostredkovala EÚ v prospech ukrajinských utečencov, a víta jej predĺženie; žiada, aby sa ukrajinský telekomunikačný trh začlenil do telekomunikačného trhu EÚ; 21. vyzýva Komisiu a členské štáty, aby posilnili strategickú komunikáciu a poskytovali relevantné informácie o vzájomných výhodách a príležitostiach, ktoré rozširovanie poskytuje Ukrajine i členským štátom, s cieľom ďalej zvyšovať podporu prístupovému procesu a prehlbovať porozumenie tomu, o čo v tomto procese ide; vyzýva Komisiu a členské štáty, aby zlepšili viditeľnosť financovania EÚ a jeho hmatateľných prínosov pre Ukrajinu; trvá na tom, aby pri plnení týchto cieľov zohrávali aktívnu úlohu občianska spoločnosť Ukrajiny a EÚ; 22. víta aktívnu účasť Ukrajiny na iniciatíve Východného partnerstva EÚ a vyzýva na ďalšie posilnenie tejto politickej iniciatívy ako dôležitej platformy pre regionálnu spoluprácu a výmenu skúseností s reformami medzi partnerskými krajinami, ktoré sa usilujú buď o užšiu spoluprácu s EÚ, alebo o členstvo v EÚ; 23. vyzýva inštitúcie EÚ, aby rozšírili možnosti ukrajinských predstaviteľov skúmať a pozorovať prácu inštitúcií EÚ; podporuje dvojstranné parlamentné stretnutia medzi parlamentmi členských štátov a parlamentom Ukrajiny; vyzýva EÚ a jej členské štáty, aby aj naďalej poskytovali príležitosti na vzdelávanie okrem iného mladým ľuďom, štátnym zamestnancom a diplomatom z Ukrajiny; vyzýva na začatie postupov na zriadenie Akadémie Východného partnerstva pre verejnú správu; 24. vyzýva členské štáty, aby čo najskôr prijali 10. balík sankcií voči Rusku a aktívne predkladali návrhy na vypracovanie ďalších sankcií ich rozšírením o nové odvetvia a jednotlivcov; naliehavo vyzýva všetky členské štáty, aby v reakcii na ruskú vojnu proti Ukrajine naďalej preukazovali jednotu; vyzýva všetkých partnerov, najmä kandidátske krajiny EÚ a potenciálnych kandidátov, aby sa pripojili k balíkom sankcií; 25. žiada, aby sa zoznam jednotlivcov a subjektov, na ktoré sa vzťahujú sankcie, rozšíril tak, aby zahŕňal ruské spoločnosti, ktoré sú stále prítomné na trhoch EÚ, ako sú Lukoil a Rosatom, a osoby zapojené do nútených deportácií, nezákonného väznenia ruských občianskych aktivistov a členov politickej opozície, nezákonných „referend“ v Luhansku, Chersone, Záporoží a Donecku a nezákonných „volieb“ na Kryme a v Sevastopole, ako aj všetkých členov strán Štátnej dumy, ktorí zastávajú funkcie vo volených parlamentoch na všetkých úrovniach, a to aj na regionálnej a komunálnej úrovni, ako aj členov ruských propagandistických médií šíriacich protiukrajinské a provojnové nálady; vyzýva Radu, aby rozšírila zoznam osôb, na ktoré sa vzťahujú sankcie, tak, aby zahŕňal osoby zo zoznamu navrhnutého Nadáciou Alexeja Navaľného pre boj proti korupcii; zároveň naliehavo vyzýva Ukrajinu, aby prijala vlastný Magnitského zákon; požaduje zákaz priameho alebo nepriameho dovozu, nákupu alebo prenosu diamantov v surovej alebo spracovanej forme pochádzajúcich z Ruskej federácie; 26. opakuje svoju výzvu na okamžité a úplné embargo na dovoz fosílnych palív a uránu z Ruska a na úplné ukončenie používania plynovodov Nord Stream 1 a 2, aby sa zastavilo financovanie Putinovej vojnovej mašinérie z peňazí EÚ; vyzýva na posilnenie reštriktívnych opatrení voči Bielorusku; naliehavo vyzýva Radu, aby v spolupráci s medzinárodnými partnermi znížila cenový strop na ropu, ktorá pochádza z Ruska alebo sa z neho vyváža; 27. vyzýva Komisiu a orgány dohľadu EÚ, aby pozorne monitorovali účinné a komplexné uplatňovanie všetkých sankcií EÚ členskými štátmi a riešili všetky praktiky obchádzania, a to aj vyplnením existujúcich medzier; odsudzuje tie tretie krajiny, ktoré Rusku a Bielorusku pomáhajú obchádzať uložené sankcie, a žiada Komisiu a členské štáty, aby zvážili opatrenia proti týmto tretím krajinám; 28. odsudzuje nedávne rozhodnutie Medzinárodného olympijského výboru umožniť ruským a bieloruským športovcom súťažiť v kvalifikácii na olympijské hry v Paríži 2024 pod neutrálnou vlajkou, ktoré je v rozpore s mnohostrannou izoláciou týchto krajín a ktoré budú oba režimy využívať na propagandistické účely; 29. opätovne vyzýva EÚ a jej členské štáty, aby zintenzívnili medzinárodnú izoláciu Ruskej federácie, a to aj pokiaľ ide o jej členstvo v medzinárodných organizáciách a orgánoch, aby sa zdržali akýchkoľvek formálnych podujatí na území Ruskej federácie, čím sa zníži úroveň diplomatických vzťahov s Moskvou; 30. odsudzuje nezákonné obsadenie ukrajinskej Záporožskej jadrovej elektrárne Ruskom a v záujme zmiernenia rizika jadrovej alebo rádiologickej havárie podporuje návrh vytvoriť v okolí tejto lokality ochrannú zónu jadrovej bezpečnosti a ochrany, ako navrhuje Medzinárodná agentúra pre atómovú energiu;